บลจ.ฟินันซ่าเชื่อมั่นโปรตุเกสยังน่าลงทุน
บลจ.ฟินันซ่า ไม่หวั่นมูดี้ส์ลดอันดับเครดิตประเทศโปรตุเกส มั่นใจพันธบัตรยังน่าลงทุน ขาย 2 กองทุน จ่าย 3-4% ถึงวันที่ 22 มี.ค.นี้
21 มี.ค. 2554

บลจ.ฟินันซ่า ไม่หวั่นมูดี้ส์ลดอันดับเครดิตประเทศโปรตุเกส มั่นใจพันธบัตรยังน่าลงทุน ขาย 2 กองทุน จ่าย 3-4% ถึงวันที่ 22 มี.ค.นี้
นายธีรพันธุ์  จิตตาลาน  กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า  เปิดเผยว่า  แม้ว่าสัปดาห์ที่ผ่านมาสถาบันจัดอันดับความน่าเชื่อถือมูดี้ส์ อินเวสเตอร์ เซอร์วิสได้ลดอันดับความน่าเชื่อถือพันธบัตรรัฐบาลโปรตุเกสประเภทระยะยาว (Long term rating ) ลง 2 อันดับจาก ระดับ A1 เป็นระดับ A3 และระยะสั้นลดลง 1 อันดับจาก P-1 เป็น P-2  แต่บริษัทยังเชื่อมั่นว่าเป็นโอกาสที่จะได้รับผลตอบแทนที่ดีกว่าการลงทุนในประเทศ  
ทั้งนี้ มูดี้ส์ให้เหตุผลถึงความกังวลเกี่ยวกับภาวะอัตราดอกเบี้ยในการกู้ยืมของรัฐบาลโปรตุเกสในตลาดทุนที่มีต้นทุนที่สูงขึ้น รวมถึงความกังวลถึงความสำเร็จมากน้อยเพียงใด ในการนำเสนอมาตรการที่เข้มงวดต่าง ๆ ไม่ว่าการขึ้นภาษีมูลค่าเพิ่ม หรือ ลดค่าใช้จ่ายในภาครัฐต่าง ๆ   และความไม่แน่นอนในการที่รัฐบาลจะต้องเข้าไปสนับสนุนภาคธนาคารหรือองค์กรของรัฐที่มีภาระหนี้สินมากน้อยเพียงใด  นอกจากปัจจัยภายในแล้ว ยังมีผลกระทบจากแนวโน้มอัตราดอกเบี้ยขาขึ้นสกุลยูโร และ ความไม่แน่นอนของเศรษฐกิจโลกจากภาวะราคาน้ำมันที่มีการปรับตัวสูงขึ้น  ซึ่งจะกระทบต่อประเทศโปรตุเกสด้วย
อย่างไรก็ตาม ผลกระทบจากการลดอันดับความน่าเชื่อถือดังกล่าว ส่งผลต่อต้นทุนการกู้ยืมเงินของรัฐบาลโปรตุเกสปรับเพิ่มขึ้นบ้าง  โดยเมื่อวันที่ 16 มี.ค.2554 กระทรวงการคลังโปรตุเกสได้ออกประมูลตั๋วเงินคลังอายุ 1 ปี ที่อัตราดอกเบี้ยเฉลี่ย   4.33 % เพิ่มขึ้น 0.30 % จากการประมูลครั้งก่อน (เดือน ก.พ 2554)  แต่ความสนใจของนักลงทุนในพันธบัตรโปรตุเกสก็ยังมีมากถึง 2.20  เท่าของจำนวนเงินที่ออก  แสดงถึงความมั่นใจของนักลงทุนที่ลงทุนในพันธบัตรระยะสั้นของโปรตุเกสยังมีอยู่สูง  ถึงแม้ว่าต้นทุนดูจะเพิ่มขึ้น  0.30 % ต่อปี แต่เป็นการเพิ่มขึ้นจาก 2 ปัจจัย  โดยส่วนหนึ่งเป็นการเพิ่มขึ้นจากทิศทางของอัตราดอกเบี้ยสกุลเงินยูโรที่มีแนวโน้มปรับตัวขึ้นอย่างต่อเนื่องจากเดือน กพ.ถึงปัจจุบัน โดยอัตราดอกเบี้ยกู้ยืมระหว่างธนาคารประเภท 1 ปี (EUR LIBOR ) มีการปรับเพิ่มขึ้น 0.18-0.20% 
อีกส่วนหนึ่งเกิดจากผลกระทบจากค่าความเสี่ยงที่เพิ่มขึ้นตาม การลดอันดับความเชื่อถือของมูดี้ส์ ซึ่งมีการปรับขึ้นเพียงเล็กน้อยเท่านั้น  ในระยะสั้นภาวะความเสี่ยงของพันธบัตรโปรตุเกสจึงมีผลกระทบไม่มากนั้น  เพราะ ข่าวการลดอันดับความเชื่อถือของมูดี้ส์เป็นเรื่องที่ตลาดได้ทราบล่วงหน้าแล้ว 
นายธีรพันธุ์ กล่าวว่า ที่ผ่านมาบริษัทได้ออกพันธบัตรโปรตุเกสอย่างต่อเนื่อง และมีการติดตามสถานการณ์อย่างใล้ชิด โดยล่าสุดได้ออกกองทุน FAM FFI5M1 มีอายุโครงการประมาณ 5 เดือน ให้ประมาณการผลตอบแทนถึง 3% ต่อปีและกองทุน FAM FFI10M1 มีอายุโครงการประมาณ 10 เดือน ให้ประมาณการผลตอบแทนถึง 4% ต่อปี ทั้งสองกองเสนอขาย 16 – 22 มี.ค.2554